છ વર્ષની ઉંમરે સુરત સિટી જિમખાનામાં ક્લબ લેવલે ટેબલ ટેનિસ રમવાની શરૃઆત કરનાર હરમીતે ખૂબ નાની ઉંમરે વિવિધ સ્પર્ધાઓમાં જીત મેળવાની શરૃઆત કરી હતી. ચોવીસ વર્ષીય હરમીતના ટેબલ ટેનિસ માટેના પ્રેમને પ્રોત્સાહન આપવા માટે તેની માતા અર્ચના દેસાઈ અનેે પિતા રાજુલ દેસાઈએ તેમજ તેના મોટાભાઈ અને કોચ એવા હૃદય દેસાઈનું મહત્ત્વનું યોગદાન રહ્યું છે. વિવિધ સ્પર્ધાઓમાં ભાગ લેવાને કારણે હરમીત રોજ શાળાએ નહોતો જઈ શકતો. પરિણામે શાળામાં તેની હાજરી ખૂટતી. જો બીજા કોઈ માતા-પિતા હોય તો એમ વિચારે કે ભણતરના ભોગે બાળકને રમતગમતના ક્ષેત્રમાં ન મોકલી શકાય. જોકે, હરમીતનાં માતા-પિતા આ વિષયમાં જરા જુદી વિચારસરણી ધરાવે છે. તેઓ કહે છે, ‘હરમીતના પિતાએ શાળાની હાજરીની પરવા કર્યા વિના ટીટી(ટેબલ ટેનિસ)માં આગળ વધવામાં મદદ કરી અને આ માટે બારમા ધોરણ સુધીમાં તો હરમીતે દસ જેટલી શાળાઓ બદલવી પડી- કારણ, શાળામાં ખૂટતી હાજરી.